18.6.2018 14:21 | Aktuálny vicemajster Maďarska a nováčik slovenskej Tipsport ligy DVTK Miškovec predstavil meno nového trénera. Stal sa ním kanadský kouč, ktorý dva roky viedol aj slovenskú hokejovú reprezentáciu Glen Hanlon. Informáciu potvrdil oficiálny web DVKT Miškovec.
Známy tréner pôsobil v Európe v rôznych tímoch. Okrem našej reprezentácie viedol tímy Bieloruska, Švajčiarska i Kanady počas Spenglerovho pohára v sezóne 2004/05.
Deväť sezón pôsobil dokonca v NHL ako hlavný tréner, resp. asistent hlavného kouča. Naposledy zastával funkciu generálneho manažéra Vancouveru Giants v juniorskej lige WHL.
"Slovenskú ligu poznám, lebo som tam dva roky žil a pôsobil. Tamojšia liga je od nástupu Richarda Lintnera jednou z najrýchlejšie sa rozvíjajúcich súťaží v Európe s množstvom príležitostí."
"Veľmi sa mi páči vízia klubu. V klube panuje nadšenie a motivácia po vstupe do slovenskej ligy. Klub chce urobiť krok vpred, a to ma veľmi motivuje."
"Takisto som sa už oboznámil aj s maďarským hokejom, keď som sledoval ich vystúpenia priamo v Budapešti na nedávnych majstrovstvách sveta nižšej divízie. Veľmi sa mi páčilo, ako oduševnene fanúšikovia povzbudzovali svoj tím. Stále sa však mám čo učiť," povedal Hanlon pre klubovú stránku Miškovca.